Počiatek, Ján, minister dopravy, výstavby a regionálneho rozvoja SR (2013-01-30):
Zareagujem len krátko. Je fakt, že témy sa tu držalo málo rečníkov, najviac asi posledný rečník, tak začnem asi odzadu. V skutočnosti tá genéza toho, prečo sa to presúva, má, samozrejme, hlboké odborné rácio. Vo veľa krajinách je tento orgán centralizovaný. A tá centrálnosť znamená, že úplne najvhodnejšie je zastrešiť to na najvyššej úrovni. A tá logika je nespochybniteľná, pretože celkovo eurofondy sú nadrezortné. A viete sám, že je tam toľko rôznych oblastí, že konkrétne ministerstvo nechápe až tak agendu iného ministerstva, je vhodné, aby to bolo zastrešené na najvyššej úrovni. Je na to veľa príkladov, ale nechcem sa teraz tým zapodievať, možno sa k tomu vrátim v ďalších čítaniach. Faktom zostáva, že ten inicializačný impulz na ten presun bol z mojej strany, nie zo strany ani premiéra, ani exministra Vážneho. Takže máte mylné informácie, tak ako som videl stav, v akom som zdedil tento Centrálny koordinačný orgán, ako úplne bez mocnú inštitúciu. A vy sa tu hlásite k niečomu. Pozrite sa, ako ste vy zdokonalili to čerpanie, aký žalostný stav ste nám zachovali v eurofondoch. Že vôbec nemáte tú hanbu niečo rozprávať. Sú to pozastavené operačné programy, proste absolútny bordel, aký svet nevidel. Takže aj vzhľadom na to, že som zdedil túto inštitúciu ako úplne bezmocnú, bezzubú, ktorá len veľmi ťažko sa dostáva do toho systému s tým svojím, by som povedal, synchronizačným efektom, bude treba ešte strašne veľa práce na tom urobiť, vzhľadom na rozsah tej agendy, ktorá je na ministerstve dopravy, čo tiež bol prilepený tento inštitút podľa môjho názoru veľmi nesystémovo. Čiže keď sa tu bavíme o tom, kde to systémovo má byť, tak sa potom pýtam, či bol podľa vás systémový krok vraziť CKO na ministerstvo dopravy. Tak to by som rád počul ja zase vašu odpoveď, pretože to určite systémové nebolo. Oveľa systémovejšie je to mať na Úrade vlády. A toto bol môj nápad, aby sa to tak stalo. To, k čomu vy už tu ďalej elaborujete až po úroveň finančných skupín, to už je absurdné, ale o odbornej úrovni pána Zajaca sa tu nemusíme ani baviť podľa toho, čo povedal. Nechce sa mi to tu ani čítať, tie poznámky, čo tu mám, kde všade sa vy mýlite. A vlastne vôbec nemáte ani pravdu a nemáte ani doštudované niektoré veci. Mimochodom, vláda napríklad ten plán výstavby diaľnic ešte ani neschválila. Takže vy tu hovoríte, že už sa to schválilo, ale ešte sa to neschválilo. No ale k tomu sa všetkému dostaneme inokedy. Alebo napríklad taký úplne odborný pohľad, že my sme zastavili výstavbu Filiálky. Vy ste vysúťažili Filiálku bez toho, aby ste mali istotu, že bude preplatená z eurofondov, pretože ste nemali štúdiu uskutočniteľnosti. A viete, že tá nevyšla. Vy ste vysúťažili niečo, čo by nám nikdy Únia nepreplatila. A vy tu idete niečo rozprávať o eurofondoch. Takže zhrniem to asi tak. Myslím si ja osobne, a je na to veľa dôkazov, že je najracionálnejšie, aby Centrálny koordinačný orgán už z tohto titulu, že je centrálny, bol umiestnený na centrálnej úrovni. A to je vláda, Úrad vlády. A čaká nás veľká výzva. A to je dorokovanie partnerskej dohody s Úniou, kde vy ste nám zanechali čistý stôl, nulovú pripravenosť a ani čiarku nezanechali. A treba to celé vynegociovať, čo je pomerne rozsiahla agenda. Myslím si, že je to tak rozsiahla agenda, ktorá si vyžaduje samostatné riadenie, nie ako nejakú piatu, šiestu, alebo siedmu agendu konkrétneho ministerstva. Ďakujem, skončil som.